Christen Sveaas

Christen Sveaas (født 18. juni 1956) er en norsk forretningsmann, investor, kunstsamler og donator. Han er grunnlegger og eneeier av  Kistefos AS, viseformann i styret for Kistefos-museet og formann i styret for Anders Sveaas’ Allmennyttige Fond.


== Familie og privatliv ==
Christen Sveaas er sønn av Anders Sveaas jr. og Marit Sveaas (f. Hansen, barnebarn av konsul Hans Jørginus Hansen fra Trondhjem), og vokste opp på Holmen i Oslo. Han er sønnesønn av konsul Anders Sveaas, som i 1889 Grunnla AS Kistefos Træsliberi på Jevnaker, fra dennes andre ekteskap med en over femti år yngre kvinne. Kvinnesaksforkjemperen Dagny Sveaas var Christen Sveaas' kusine. Christen Sveaas fikk sin første aksje i familieselskapet i en alder av 10 år, og har vært på generalforsamling siden han var 12.Tresliperiet ble solgt ut av familien i 1985 da familien nektet å selge selskapet til Christen Sveaas. Han kjøpte imidlertid tilbake aksjemajoriteten i 1993. I 1996 opprettet han Stiftelsen Kistefos-museet for å sikre og formidle det industrielle kulturminnet, og i 1999 ble museet utvidet med kunsthall og skulpturpark.


== Utdannelse og yrke ==
Christen Sveaas er utdannet Lic. Oec. HSG (tilsvarende Siviløkonom eller MBA), fra Universität St. Gallen i Sveits. I tillegg til verv i egne bedrifter har han også sittet i styrene for de børsnoterte selskapene Stolt-Nielsen SA, Orkla ASA, Skipskredittforeningen AS, Vestenfjeldske Bykreditt AS, Tschudi & Eitzen Shipping AS, privateide Treschow-Fritzøe AS og Norske Skog.
Sveaas er medlem av Dean’s Council, Executive Comittee, ved Harvard Kennedy School i Boston, USA, medlem av HSG Advisory Board ved Universitet St. Gallen, Sveits, og har fungert som seniorrådgiver for EQT.


== Investeringer ==
Sveaas har gjennom sine selskaper Kistefos AS og AS Kistefos Træsliberi investeringer i blant annet shipping, offshore, finansielle tjenester, telekomm, venturekapital, eiendomsutvikling og skogbruk.


== Veldedighet ==
I 1990 grunnla han Anders Sveaas’ Allmennyttige Fond (ASAF), med formål å yte bidrag til allmennyttige og veldedige formål. ASAF eier en samling sjeldne, antikke, italienske strykeinstrumenter, blant annet tre av Antonio Stradivari, som lånes ut til unge musikere. Stiftelsen Kistefos-Museet ble opprettet i 1996, og kom i stand ved gaver fra Christen Sveaas og Jevnaker kommune. I tillegg til industrimuseum i det gamle tresliperiet til Kistefos Træsliberi, består museet i dag også av en kunsthall med skiftende utstillinger, samt en stadig voksende skulpturpark av samtidsskulpturer med fokus på stedsspesifikke og internasjonale kunstverk. Parken inneholder skulpturer av kunstnere som Anish Kapoor, Claes Oldenburg, Marc Quinn, Tony Cragg, Olafur Eliasson, Jeppe Hein, samt flere andre.Foruten kunst og kultur, er Sveaas levende opptatt av utdannelse. Gjennom sitt investeringsselskap Kistefos AS har han siden 2007 årlig sponset mellom 2-3 norske studenter som tar en mastergrad innenfor offentlig administrasjon ved Harvard Kennedy School i USA.  I 2015 donerte han til sammen USD 11 millioner til et tilsvarende stipendprogram for afrikanske studenter fra Sør-Afrika, Liberia og Etiopia.I 2016 ble Kistefos St. Gallen Masterclass Scholarship etablert med det formål å gi stipender til norske mastergradsstudenter ved Sveaas’ tidligere lærested St. Gallen i Sveits.I 2021 ble det donert en redningsskøyte til Redningsselskapet av Christen Sveaas. Den ble døpt 12. august og fikk navnet Ivar Formo.


== Kunstsamler ==
Sveaas er kjent for sin samling av samtids- og annen kunst,  antikt norsk sølv og sjelden årgangsvin. Sveaas’ samlerinteresse startet tidlig, med kjøp og salg av medaljer og mynter. Vininteressen kom allerede tidlig i 20-årene, og Sveaas skal på et tidspunkt ha hatt verdens største, private vinsamling.I 2009 donerte han sin store samling Bergenssølv til Stiftelsen Bergenssølvet, sammen med et større kontantbeløp til ytterligere innkjøp. Samlingen forvaltes av KODE Kunstmuseene i Bergen og består av mer enn 470 gjenstander fra 1550-1850. Samlingen er utstilt på Permanenten, og ble vinteren 2016/2017 vist på Hansamuseet i Lübeck.
Sveaas er medlem av Tate International Council, og er founding member av the Metropolitan Museum International Council. Videre er han Global Patron of Art Basel.


== Utmerkelser ==
I 2007 utnevnte den italienske presidenten Giorgio Napolitano Sveaas til Kommandør av Republikken Italias fortjenstorden.
I 2011 utnevnte Kong Harald V Christen Sveaas til Ridder av 1. klasse av St. Olavs Orden for «hans innsats for kulturen».


== Politiske relasjoner ==
Christen Sveaas har ved flere anledninger vært en økonomisk støttespiller for de borgerlige partiene.


== Referanser ==


== Eksterne lenker ==
Christen Sveaas - Norsk biografisk leksikon
Om Christen Sveaas, fra nettsidene til kistefos.no (engelsk)